**Szám:** ÖNK/1-9/2024.

**ELŐTERJESZTÉS**

**Veszprém Megyei Jogú Város Önkormányzatának**

**2024. szeptember 26-i**

**Közgyűlésére**

**Tárgy:** Döntés az Európai Városi Kezdeményezés 2024. évi pályázati felhívásának a „Technológia a városokban” című innovációs mintaprojekteket támogató alcíméhez kapcsolódó pályázat benyújtásáról és az ehhez szükséges önrész előzetes pénzügyi kötelezettségvállalással történő biztosításáról

**Előterjesztő:** Porga Gyula polgármester

**Az előterjesztés előkészítésében részt vett:** Dr. Józsa Tamás

kabinetfőnök, irodavezető

Antal Tamás csoportvezető

**Az előterjesztést megtárgyalta:** Veszprém MJV Önkormányzata Közgyűlésének:

Közjóléti Bizottsága

Köznevelési, Ifjúsági, Sport és Civil Bizottsága

Pénzügyi és Költségvetési Bizottsága

Tulajdonosi Bizottsága

Városstratégiai és Városmarketing Bizottsága

Ügyrendi és Igazgatási Bizottsága

A döntés meghozatala **egyszerű** többséget igényel.

**Az előterjesztés törvényességi felülvizsgálatát végezte:**

|  |  |
| --- | --- |
|  | dr. Lohonyai Bernadett  aljegyző, irodavezető |

**Tisztelt Közgyűlés!**

Az Európai Városfejlesztési Kezdeményezés (European Urban Initiative-EUI) című programban a „Technológia a városokban” témakörben pályázati felhívás jelent meg, melyre Veszprém támogatási kérelmet kíván benyújtani.

A „Technológia a városokban” pályázati alcím témakörében az Európai Városfejlesztési Kezdeményezés célja, hogy támogassa az új technológiák által működtetett innovatív megoldások valós körülmények között történő tesztelését a polgároknak nyújtott jobb szolgáltatások és a helyi hatóságok ezen szolgáltatások nyújtására vonatkozó kapacitásának növelése érdekében olyan kísérletek révén, amelyek a kohéziós politikai beruházások segítségével szélesebb körben is megismételhetők.

Veszprém Megyei Jogú Város Önkormányzata az Európai Városfejlesztési Kezdeményezés (EUI) című programra Élelmiszergazdaság a funkcionális várostérségekben című kijelölt témára támogatási kérelmet kíván benyújtani.

A pályázati felhívás alapján innovatív, kísérleti projektek benyújtására van lehetőség, amelyek egy korunkra jellemző problémára keresik a választ.

A helyi termelők és beszállítók kiszorulása a közétkeztetésből és a közeli háztartások fogyasztásából egy ilyen probléma, amelyre régóta keresik a jó megoldásokat Európai Uniós szinten.

Célunk, hogy innovatív digitális infrastruktúrát biztosítsunk a gazdálkodók és a közszolgáltatásban és helyi ellátásban részt vevő támogató szervezetek számára. Ez a hálózatos felépítésű infrastruktúra erősíti majd a pozíciójukat a regionális piacokon, támogatja rugalmasságukat és segíti a változó környezethez való alkalmazkodást, ahogyan azt a felhívás elvárja.

A támogatási kérelem címe: *„Élvonalbeli műholdas technológia bevezetése a fenntartható élelmiszer-ökoszisztéma kiépítésére Veszprém város térségében”.*

*A pályázatban kezelni kívánt univerzális kihívások:*

TÁRSADALMI: a városi és vidéki közösségek közötti növekvő szakadék, a helyi élelmiszerhálózatok erodálódása, növekvő élelmezési bizonytalanság, a friss, tápláló élelmiszerekhez való korlátozott hozzáférés, valamint a növekvő társadalmi egyenlőtlenségek. Ezek a problémák hozzájárulnak a közösségi kohézió gyengüléséhez és a közegészségügyi eredmények csökkenéséhez.

GAZDASÁGI: a helyi gazdaságok hanyatlása, a kistermelők marginalizálódása, a globális ellátási láncoktól való túlzott függés, a vidéki területeken a munkahelyek megszűnése és a helyi piacok sebezhetősége. Ezek a tényezők hozzájárulnak a gazdasági instabilitáshoz, a helyi önellátás csökkenéséhez és a hosszú távú gazdasági fenntarthatóság csökkenéséhez.

KÖRNYEZET: a nagy távolságra történő élelmiszer-szállítás nagy szénlábnyoma, az ökoszisztémák ipari mezőgazdaság által okozott pusztulása, a helyi biodiverzitás csökkenése, a természeti erőforrások nem fenntartható használata. Ezek a problémák hozzájárulnak az éghajlatváltozáshoz, a talaj kimerüléséhez és a helyi környezet ellenálló-képességének csökkenéséhez.

*A pályázat célja:*

A városi élelmiszerbiztonság növelése elsősorban az élelmiszer-termékpályák rendszer alapú fejlesztésével érhető el. A termelők részére az értékesítés biztonsága, a fogyasztók részére a kényelmes vásárlás biztosítása, megfizethető, elérhető árú és egészséges termékekkel.

A rövid ellátási lánc (REL) jelenleg nagy értékesítési kockázatot jelent a termelőknek, illetve arányosan nagy erőforrást igényel az értékesítés például a raktározás és a logisztikai költségek, valamint az értékesítésre fordított idő miatt. A fogyasztók részére a REL nem biztosítja a termék eredetének és minőségének igazolását.

*Rövid összefoglaló a pályázat szakmai tartalmáról:*

A műholdakat és más űrtechnológiai megoldásokat már régóta hasznosítják arra, hogy információt szolgáltassanak a nagy kiterjedésű, extenzív gazdálkodáshoz, támogatva a nagy monokultúrás földterületeket. Ezt a technológiát azonban soha nem vezették be szisztematikusan a fenntartható kisüzemi gazdálkodásban, amelyet mind az Élelmezésügyi és Mezőgazdasági Világszervezet (FAO), mind az EU a fenntartható jövő egyik pilléreként támogat. A műholdas technológia fejlődésével és az adatok árnyaltabbá váló kiaknázásával most lehetőségünk nyílik arra, hogy kísérleti jelleggel megtegyük ezt a felfedező lépést azzal a küldetéssel, hogy példánkat egész Európában elterjesszük.

Ebben a projektben a DDC (az Európai Űrügynökség partnere) műholdas adatainak és egy ökológiailag sokszínű városi környezet helyi, kiépített kistermelői hálózatának kombinálásával célunk az adatvezérelt regionális élelmiszer-ökoszisztéma kialakítása. A kistermelők esetében elengedhetetlen a jól működő hálózat kialakítása. Így Veszprém város és környékének különböző szereplői a városi szervezetek által kifejlesztett kereskedelmi csomópont révén a fizikai térben (jelenlegi városi piac) és az online térben (adatbázis) együttműködnek majd. E hálózat szereplői között lesznek élelmiszertermelők, szakértők és adattudósok, szállítmányozók, kulturális és nem kormányzati szervezetek, valamint fogyasztók: iskolák és a várostérség lakossága.

Ennek eredményeként egy jól működő, adatvezérelt regionális élelmiszerhálózatot hozunk létre, amely növeli a fenntartható kistermelői gazdálkodás versenyképességét.

Amennyiben nyer a pályázat, a projekt keretében megteremtjük az egészséges és jó minőségű élelmiszerszolgáltatás feltételeit, a származás és felhasználás átláthatóságát, ezen kívül innovatív, fenntartható, a közösség érdekeit szolgáló felújításokat tervezünk a vásárcsarnokban. A projekt része a lakosság széles rétegeit célzó szemléletformálás, valamint további közösségi kerteket is szeretnénk létrehozni.

*A javasolt megoldás elemei:*

1) Interaktív információs rendszert fejlesztünk ki a regionális természeti ökoszisztémáról, a földterületekről és az élelmiszertermelés lehetőségeiről, műholdas adatgyűjtéssel támogatva. A rendszer képes lesz éves előrejelzéseket és prognózisokat adni a termelőknek, hogy azokhoz igazítsák termelésüket. A technológia fejlődésével már képesek vagyunk 10 m × 10 m-es cellaméretre vonatkozó információkat és előrejelzéseket biztosítani. Ez megoldja azt a kihívást, hogy a kistermelők hosszú távon a jó minőségű információk kedvezményezettjeivé váljanak.

2) Létrehozzuk a Veszprémi Regionális Élelmiszerügyi Tanácsot (a továbbiakban: Regionális Élelmiszertanács), a regionális élelmiszeripari ökoszisztémához kapcsolódó szervezetek döntéshozatali platformját. Ez a platform az információs rendszer támogatásával megszervezi és segíti a regionális élelmiszertermelőket a termelésben, megszervezi a regionális online vásárlóközösséget, kommunikál a regionális vásárlókkal és kezeli a logisztikát. Mindez a kihívást a helyi élelmiszer-ökoszisztéma ésszerű szervezésével kezeli a nagykereskedők által biztosított jelenlegi ad-hoc megoldások helyett.

3) Iskolai menzareformot hajtunk végre. A városi iskolák menzaszolgáltatását úgy reformáljuk meg, hogy szezonális helyi ételeket kínáljunk büféasztalos rendszert alkalmazva. Bevezetjük az iskolákban a főző-hűtő gépeket, amelyekből a gyerekek és a családok ételeket vihetnek haza. Mindez a kihívást úgy kezeli, hogy hatalmas ugrást tesz a keresleti oldalon: megbízható és hosszú-távon kiszámítható piacot teremt a helyi élelmiszerek számára.

4) Fejlesztjük a meglévő városi vásárcsarnokot, hogy új funkcióját helyi élelmiszeripari csomópontként vezessük be. Itt létrehozunk egy mikro agrolabort a kistermelők oktatására; egy oktatókonyhát és egy kulturális sarkot a régióban élők tudatosságának növelésére; kialakítunk egy online vásárlói közösséget és egy élelmiszerdoboz-sarkot. Napelemeket is felszerelünk a károsanyag-kibocsátás csökkentése érdekében. Mindez a kihívást úgy kezeli, hogy hosszú távon, a projekt befejezése után tudatos fogyasztói bázist alakít ki a helyi élelmiszeripari termékek számára.

A korábbi regionális erőfeszítések egyik legfontosabb tanulsága, hogy a regionális élelmiszer-ökoszisztéma minden elemét párhuzamosan kell fejleszteni, és az ökoszisztéma egészét ellenőrizni és fenntartani kell ahelyett, hogy ad hoc módon hagynánk kibontakozni. Példaképünk Liège (Belgium) város modellje és az iskolai étkezdéinek átalakítása, amely projektnek sikerült növelnie a helyi élelmiszerek arányát a fogyasztásban. Tervezzük, hogy még egy lépéssel tovább megyünk azzal, hogy a mi megoldásunkban megjelenik a Regionális Élelmiszertanács bevezetése, amely mint középszintű közvetítő koordinálja az ellátást a műholdas adatgyűjtésre és egy online eszközre támaszkodva. A tanács képes lesz a regionális élelmiszer-ökoszisztéma egészét megszervezni a termeléstől a fogyasztásig.

*A vásárcsarnok energetikai fejlesztése részletesebben:*

A koncepció a vásárcsarnok energetikai és funkcionális megújítása köré szerveződik komplex, innovatív módon. Cél a karbonsemleges technológia növelése, mely által a földgázfüggőség csökken. Továbbá kiemelten fontos szempont az ellátásbiztonság növelése. Az ellátásbiztonság növelhető kettő független hőforrás alkalmazásával.

Veszprém város szívében található Piac és Vásárcsarnok (a továbbiakban: vásárcsarnok) épülete 1973-tól része a város életének. A tulajdonos – Veszprém Megyei Jogú Város Önkormányzata – az épületet és gépészetet 1991-ben az akkori szemléletnek megfelelően felújította. Tetőszerkezetet cseréltek, az aljzat új burkolatot kapott, a régi fabódék helyett új pavilonok kerültek a csarnok épületrészbe. A korábban távfűtéssel ellátott épület külön kazánházat kapott, melyben kettő darab 400 kW-os földgáz tüzelésű gázkazán került beépítésre. Az épület tetőterében található gázkazánok látják el fűtéssel a pavilonokat és a csarnok épületrészt is, illetve a melegvíz hőelőállítása is gázkazánról történik, központi ellátással. A kazánházi helyiség mellett létesített központi légkezelő berendezés biztosítja a helyiségek számára a megfelelő légcserét. A vásárcsarnokban központi helyiséghűtés nincs kiépítve, egyedi hűtőberendezések látják el az alagsorban található „hűtőházakat”, melyek külső egysége a kazánházzal egy szinten, a tetőn kerültek elhelyezésre.

A kazánházban található berendezések üzemeltetését a "VKSZ" Zrt. hőszolgáltatási igazgatósága látja el.

A fűtésre és nyári időszakban a megfelelő kellemes hőmérséklet biztosítására levegő-víz hőátadású hőszivattyús rendszer kiépítése indokolt. A hőszivattyús rendszerek jelentős részben villamos energiát használnak fel a működésük során. A forrás villamos energia részleges fedezését a tetőszerkezeten elhelyezett 50 kVA teljesítményű napelemes rendszer biztosítaná. Nem visszatermelő rendszer esetében ennél nagyobb kapacitású rendszer is, a tetőfelület korlátjáig, telepíthető. Ebben az esetben már a hőszivattyú villamos enegia igénye döntően biztosítható. A villamos enegia felhasználás kizárólagosan saját felhasználásban kerülne hasznosításra. Visszatermelésre nem tervezünk. Amennyiben többletenergia keletkezne, a későbbiekben, esetleg energiaközösség keretén belül felhasználásra kerülhet.

Az ellátásbiztonság, valamint a hőszivattyú működési mechanizmusa miatt kiegészítő hőforrásra is szükség van. Ezt a lehetőséget a közeli távhőkörzet kazánházából lehetne biztosítani. A kazánház megfelelő többlet kapacitással rendelkezik, fejlesztése nem szükséges. A hőtávvezeték kiépítése a Jutasi út alatt a Cserhát 1. szám alatti kazánházból, részben meglévő közmű alagútban lenne lehetséges. A távfűtés előnye – a teljesség igénye nélkül – biztonsága, alacsony üzemeltetési költsége, kevesebb pontforrás koncentráció a területen, kisebb meghibásodási lehetősége, jobb szabályozhatósága. A piac épületének hőellátása DN 80-as keresztmetszetű távvezetékről biztosítható. Távhőszolgáltatás kombináltan megújuló energiák bevonásával, a távlati fejlesztési koncepcióba a piaci jelenléttel továbbfejleszthető.

*A pályázatot megvalósító partnerség:*

A pályázat benyújtásának a feltétele helyi partnerség kialakítása olyan konzorciumi tagokkal, akik érdekeltek és aktívak a felvetett probléma megoldásában.

A projektünk sikere az általunk kialakított élelmiszerhálózat hatékonyságán múlik, és ez a partnerség sokszínűségében és hatékonyságában gyökerezik.

1. Veszprém Megyei Jogú Város Önkormányzata - Konzorciumvezető
2. Danube Data Cube (DDC) – felhőalapú platform
3. Veszprém Vármegyei Agrárkamara - Regionális élelmiszerhálózat koordinátora
4. CIBUS Hungaricus Alapítvány - Gazdaságfejlesztési és képzési facilitátor
5. Bakony Gaszt Zrt.
6. "VKSZ" Zrt.
7. Akadémikusok Civil Fóruma mint kutató partner
8. Magyar Máltai Szeretetszolgálat

A partnerség vertikálisan és horizontálisan is kiegyensúlyozott, és minden releváns kormányzati szintre és tematikus ágazatra kiterjed. Ez a többszintű és több érdekelt felet érintő együttműködés biztosítja, hogy a projekt jól illeszkedjen a helyi, regionális és európai keretekbe, ugyanakkor a városfejlesztés, a mezőgazdaság, a technológia és a közösségi szerepvállalás gyakorlati valóságában is megalapozott legyen.

*Projekt megvalósítási idő:*

Támogatás esetén tervezetten 2025.10.01. – 2028.09.30.

*A projekt és Veszprém Megyei Jogú Város Önkormányzata költségvetése:*

A projekt teljes költségvetése 6 145 172 EUR, ebből Veszprém Megyei Jogú Város Önkormányzatának tervezett költségvetése 2 925 840 EUR. Az önerő mértéke 20%, azaz 585 168 EUR. A költségvetés évenkénti megoszlása forint kalkulációban 400 HUF/EUR (pályázati költségvetésben 390 HUF/EUR) árfolyamon számolva:

|  |  |  |  |
| --- | --- | --- | --- |
| Megvalósítási idő | Tervezett költségvetés VMJV Önk. által elszámolható összege (EUR) | Tervezett költségvetés önerő összege (EUR) | Tervezett költségvetés önerő összege (HUF) |
| 2025 | 246 200 EUR | 49 240 EUR | 19 696 000 Ft |
| 2026 | 984 790 EUR | 196 958 EUR | 78 783 200 Ft |
| 2027 | 984 790 EUR | 196 958 EUR | 78 783 200 Ft |
| 2028 | 738 586 EUR | 147 717 EUR | 59 086 800 Ft |
| Összesen | 2 954 366 EUR | 590 873 EUR | 236 349 200 Ft |

A támogatási kérelem benyújtása konzorciumi formában tervezett, ahol Veszprém Megyei Jogú Város Önkormányzata a konzorciumvezető. A támogatói döntés a pályázatról 2025. I. félévben várható. Nyertesség esetén az Európai Uniós forrásból finanszírozott támogatás a költségvetés 80%-a, azaz a költségvetés 20%-nyi mértékét önerőből kell biztosítania az Önkormányzatnak a fenti táblázatban rögzített adatok alapján. A pályázatot megvalósító konzorcium minden tagja a feladatára eső költségeknek a támogatási részen felüli önrészét ugyanúgy vállalja az Önkormányzathoz hasonló módon 20 %-os arányban.

A pályázat benyújtásáról és az ehhez szükséges önrész előzetes pénzügyi kötelezettségvállalással történő biztosításáról a Közgyűlésnek kell döntenie.

Kérem a Tisztelt Közgyűlést az előterjesztés megtárgyalni és a határozati javaslatot elfogadni szíveskedjen.

**Veszprém,** 2024. augusztus 22.

**Porga Gyula**

**HATÁROZATI JAVASLAT**

**Veszprém Megyei Jogú Város Önkormányzata Közgyűlésének**

**……./2024 . (…..) határozata**

**az Európai Városi Kezdeményezés 2024 évi pályázati felhívásának a „Technológia a városokban” című innovációs mintaprojekteket támogató alcíméhez kapcsolódó pályázat benyújtásáról és az ehhez szükséges önrész előzetes pénzügyi kötelezettségvállalással történő biztosításáról**

Veszprém Megyei Jogú Város Önkormányzatának Közgyűlése megtárgyalta a *„Döntés az Európai Városi Kezdeményezés 2024 évi pályázati felhívásának a „Technológia a városokban” című innovációs mintaprojekteket támogató alcíméhez kapcsolódó pályázat benyújtásáról és az ehhez szükséges önrész előzetes pénzügyi kötelezettségvállalással történő biztosításáról”* című előterjesztést, és az alábbi döntést hozta:

1. Veszprém Megyei Jogú Város Önkormányzatának Közgyűlése egyetért a konzorciumban megvalósuló Európai Városi Kezdeményezés 2024. évi pályázati felhívásának a „Technológia a városokban” című innovációs mintaprojekteket támogató alcíméhez kapcsolódó pályázat benyújtásával.
2. Veszprém Megyei Jogú Város Önkormányzatának Közgyűlése előzetes pénzügyi kötelezettséget vállal a pályázat nyertessége esetére a projekt megvalósítása érdekében önerő biztosítására a 2025. évre vonatkozóan 19 696 000,- Ft, a 2026. évre vonatkozóan 78 783 200,- Ft, a 2027. évre vonatkozóan 78 783 200,- Ft, a 2028. évre vonatkozóan 59 086 800,- Ft összegben.
3. Veszprém Megyei Jogú Város Önkormányzatának Közgyűlése vállalja, hogy Veszprém Megyei Jogú Város Önkormányzata 2025., 2026., 2027., 2028. évi költségvetésében a kötelezettségvállalást a 2. pontban megjelölt összegben szerepelteti.
4. Veszprém Megyei Jogú Város Önkormányzatának Közgyűlése felkéri a polgármestert, hogy a fedezet biztosításához szükséges intézkedéseket tegye meg.
5. Veszprém Megyei Jogú Város Önkormányzatának Közgyűlése felhatalmazza a polgármestert, hogy az Európai Városi Kezdeményezés 2024. évi pályázati felhívásának a „Technológia a városokban” című innovációs mintaprojekteket támogató alcíméhez kapcsolódó pályázatot Veszprém Megyei Jogú Város Önkormányzata mint konzorciumvezető képviseletében benyújtsa.

**Határidő:** 2-4. pont: 2025., 2026., 2027. és 2028. évi költségvetési rendelet készítése

5. pont: 2024. szeptember 30.

**Felelős:** Porga Gyula polgármester

**A végrehajtás előkészítéséért felelős köztisztviselő:**

2-4. pont: Dr. Józsa Tamás kabinetfőnök, irodavezető

Fazekas Ildikó irodavezető

5. pont: Dr. Józsa Tamás kabinetfőnök, irodavezető

**Veszprém,** 2024. szeptember 26.

|  |  |
| --- | --- |
| **Porga Gyula s.k.**  polgármester | **dr. Dancs Judit s.k.**  jegyző |